text: Jørn Dohrmann bliver konservativ
  05 juni 2014 kl. 05.42
  Det nyvalgte medlem af Europa-Parlamentet Jørn Dohrmann fra Vamdrup og hans tre kolleger fra Dansk Folkeparti bliver medlem af den konservative gruppe i parlamentet.
  Dansk Folkeparti er nemlig onsdag blevet optaget i ECR-gruppen i EU-Parlamentet, som ledes af Storbritanniens premierminister, David Camerons, britiske konservative.
  Det bekræfter talsmand i ECR, James Holtum, over for Ritzau.
  - Dansk Folkeparti er blevet accepteret som medlemmer i aften, skriver James Holtum i en sms.
  Morten Messerschmidts pressetalsmand Kristian Wederkinck bekræfter Dansk Folkepartis optagelse i ECR. Og optagelsen blev ifølge Wederkinck enstemmigt vedtaget.
  Dansk Folkeparti forlader dermed sin nuværende nationalistisk prægede gruppe i parlamentet, EFD.
  Ved europaparlamentsvalget for halvanden uge siden fik Morten Messerschmidt et rekordantal personlige stemmer, og Dansk Folkeparti sikrede sig et ekstra mandat, som gik til Jørn Dohrmann, således at DF nu har fire pladser i EU-Parlamentet.
  